L. Köteles, poslanec: (2005-12-15):
Vážený pán minister, v nedávnej minulosti prebiehali zmeny v poštovej sieti Slovenskej republiky. Po slovensky by som to povedal tak, že boli zrušené menšie miestne pošty, napríklad v mojej rodnej obci Turnianska Nová Ves. Týmito rozhodnutiami dotknutí občania prijali s nevôľou reštrikčné opatrenia monopolného poskytovateľa poštových služieb na území Slovenskej republiky. Z tohto dôvodu mi dovoľte, aby v zmysle § 129 zákona č. 350 o rokovacom poriadku Národnej rady Slovenskej republiky som podal nasledujúce otázky: Ktoré pošty a z akých dôvodov boli zrušené v roku 2005, 2004? Aké pozitívne výsledky prinášajú tieto zmeny v sieti Slovenskej pošty? Či sa pripravujú aj do roku 2006 ďalšie zmeny tohto typu? V prípade, keď obecný úrad je ochotný hradiť náklady prevádzky miestnej pošty, či existuje možnosť obnoviť prevádzky pošty? Interpelujem ešte raz ministra dopravy, pôšt a telekomunikácií Slovenskej republiky. Dňa 9. novembra 2005 ste odpovedali na interpeláciu poslanca Národnej rady Slovenskej republiky Ľubomíra Vážneho vo veci dobudovania diaľničného spojenia medzi mestami Bratislava – Košice. Vo vašej odpovedi len takzvaný severný variant ste uvádzali. Z tohto dôvodu mi dovoľte, aby v zmysle rokovacieho poriadku Národnej rady Slovenskej republiky interpeloval som vás a podal nasledujúce otázky v mene občanov, ktorí žijú južne od predpokladanej trasy Bratislava – Žilina – Košice, respektíve by chceli v budúcnosti využívať kratšiu, dodal by som lacnejšiu a bezpečnejšiu trasu medzi východom a západom Slovenska. Po a, kedy sa vyrieši obchvat okolo Nitry a s tým neznesiteľná dopravná situácia na trase z Nitry smerom na Zlaté Moravce? Po b, kedy sa dokončia výstavby cestných obchvatov v Ožďanoch, Tornali a akým spôsobom budú vyriešené problémy z dopravno-prevádzkového hľadiska možno ešte nebezpečnejších úsekov? Po c, či sa pripravuje výstavba inak jediného cestného tunela na úseku Bratislava – Zvolen – Košice pod Soroškou? Po d, aké sú odhady, o koľko sa zvýši počet nákladných aut na takzvanej južnej cestnej trase po zavedení takzvaného elektronického mýta. Po e, a ešte interpelujem vás v mene cyklistov Slovenskej republiky, aby na úseku Košice – Šaca bola vytvorená možnosť cyklistickej dopravy. Interpelácia na ministra zdravotníctva Slovenskej republiky a na ministra životného prostredia. Vážení páni ministri, ako to uverejnili naše médiá, na území Ukrajinskej republiky, presnejšie na Podkarpatskej, nedávno vypukla epidémia brušný týfus. Vzhľadom na fakt, že ohnisko epidémie sa nachádza v bezprostrednej blízkosti od našich hraníc, prosím pána ministra zdravotníctva Slovenskej republiky o informáciu o tom, aké opatrenia boli prijaté, aby sa tá nákaza nerozšírila na územie Slovenskej republiky, respektíve, ako sú informovaní občania Slovenskej republiky, ktorí v týchto dňoch navštevujú Ukrajinskú republiku s cieľom vianočných nákupov. Vážený minister ochrany životného prostredia Slovenskej republiky, je typickou črtou na oboch stranách hraníc s Ukrajinskou republikou, že doposiaľ neboli vybudované ani verejné vodovody, ani kanalizácie, ani čističky odpadových vôd. V tejto situácii, keď tieto v bezprostrednej blízkosti nachádzajúce sa regióny, obce a komunity sú prepojené riekami, potokmi, podzemnými vodami. Naďalej existuje reálna možnosť, že v prípade konzumácie vôd z domových studní s výkalmi kontaminované podzemné vody môžu spôsobiť rozšírenie prípadných a ďalších chorôb. Z tohto dôvodu interpelujem ministra životného prostredia, aby vodovody, ktoré sú vo výstavbe v týchto oblastiach, napríklad Kapušianske Kľačany, Ruská, Veľké Slemence,  Ptrukša, Krišovská Liesková, boli dokončené čím rýchlejšie. Ďakujem, pán predsedajúci.